REGOLAMENT TAL-KUMMISSJONI (KE) Nru 245/2008
tas-17 ta' Marzu 2008
li jidderoga mir-Regolament (KE) Nru 1249/96 dwar regoli ta' applikazzjoni tar-Regolament tal-Kunsill (KEE) Nru 1766/92 f'dak li jirrigwarda d-dazji ta' l-importazzjoni fis-settur taċ-ċereali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1784/2003 tad-29 ta' Settembru 2003 dwar l-organizzazzjoni komuni tas-suq fiċ-ċereali (1), u partikolarment l-Artikolu 10(4) tiegħu,
Billi:
(1)
L-Artikolu 5(1), l-ewwel inċiż, il-punt b, tar-Regolament (KE) Nru 1249/96 tat-28 ta' Ġunju 1996 dwar regoli ta' applikazzjoni (dazju ta' l-importazzjoni fis-settur taċ-ċereali) tar-Regolament tal-Kunsill (KEE) Nru 1766/92 (2) jipprovdi, fil-każ ta' l-importazzjoni ta' qamħ komuni ta' kwalità għolja, il-prinċipju ta' rabta [garanzija] speċifika addizzjonali fuq il-garanziji pprovduti bir-Regolament tal-Kummissjoni (KE) Nru 1342/2003 tat-28 ta' Lulju 2003 li jistabbilixxi regoli speċjali u dettaljati għall-applikazzjoni tas-sistema ta' liċenzji ta' l-importazzjoni u l-esportazzjoni ta' ċereali u ross (3). Din il-garanzija addizzjonali ta' 95 EUR it-tunnellata hija ġġustifikata mid-differenza bejn id-dazji doganali ta' l-importazzjoni fis-seħħ fuq il-kategoriji differenti tal-qamħ komuni, skond jekk ikunx qamħ ta' kwalità għolja jew ta' kwalità baxxa u medja.
(2)
Ir-Regolament tal-Kunsill (KE) Nru 1/2008 (4) issospenda temporanjament id-dazji doganali ta' l-importazzjoni għal ċerti ċereali għas-sena tas-suq 2007/2008, li tintemm fit-30 ta' Ġunju 2008, filwaqt li tippermetti li jerġgħu jiddaħħlu qabel din id-data jekk dan ikunu jiġġustifikawh il-kundizzjonijiet tas-suq.
(3)
Is-sospensjoni temporanja tad-dazji doganali, li tapplika għall-importazzjonijiet magħmula abbażi ta' liċenzji ta' l-importazzjoni maħruġa mill-4 ta' Jannar 2008 skond l-Artikolu 2 tar-Regolament (KE) Nru 1/2008, provviżorjament warrbet iċ-ċirkustanzi partikolari li ġġustifikaw l-istabbiliment ta' sistema ta' garanziji speċifiċi addizzjonali fuq dawk inerenti fil-liċenzja ta' l-importazzjoni. Fid-dawl ta' dawn il-kundizzjonijiet ġodda applikabbli għall-importazzjoni tal-qamħ komuni wara d-dħul fis-seħħ tar-Regolament (KE) Nru 1/2008, il-garanzija addizzjonali ta' 95 EUR it-tunnellata pprovduta bl-Artikolu 5(1), l-ewwel inċiż, il-punt b, tar-Regolament (KE) Nru 1249/96 ma għadhiex ġustifikata, sa l-istabbiliment mill-ġdid tad-dazji doganali ta' l-importazzjoni.
(4)
Wara l-pubblikazzjoni tar-Regolament (KE) Nru 1/2008, din il-garanzija addizzjonali madankollu ġiet iddepożitata minn ċerti operaturi. Biex id-diffikultajiet finanzjarji għal dawn ta' l-aħħar ikunu limitati, jeħtieġ li jsir provvediment għar-rilaxx immedjat tal-garanzija msemmija.
(5)
Jeħtieġ li r-Regolament (KE) Nru 1249/96 jiġi emendat skond dan.
(6)
Biex ikun evitat li l-operaturi jkomplu jiddepożitaw il-garanzija addizzjonali, u fid-dawl tal-ħtieġa tar-rilaxx mill-aktar fis tal-garanziji ddepożitati wara l-4 ta' Jannar 2008, huwa f'loku li dan ir-Regolament jibda japplika minnufih.
(7)
Il-miżuri pprovduti f’dan ir-Regolament jikkonformaw ma’ l-opinjoni tal-Kumitat ta' Ġestjoni għaċ-ċereali,
ADOTTAT DAN IR-REGOLAMENT:
Artikolu 1
1. B'deroga mill-Artikolu 5(1), l-ewwel inċiż, il-punt b, tar-Regolament (KE) Nru 1249/96, ir-rabta [garanzija] addizzjonali li għaliha tirreferi d-dispożizzjoni msemmija ma għandhiex tkun rikjesta matul il-perjodu tas-suspensjoni tad-dazji doganali ta' l-importazzjoni ta' ċerti ċereali li ddaħħlet bir-Regolament (KE) Nru 1/2008.
2. Il-garanziji addizzjonali msemmija fil-paragrafu 1 li kienu ddepożitati wara l-4 ta' Jannar 2008 għandhom ikunu rilaxxati immedjatament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta’ Marzu 2008.